**Η συμβολή της Roche στον αγώνα κατά του COVID-19 στην Ελλάδα**

*Οι ασθενείς, το Εθνικό Σύστημα Υγείας και η κοινωνία στο επίκεντρο*

Με αυξημένο αίσθημα ευθύνης απέναντι στους ασθενείς και την κοινωνία στην Ελλάδα, η Roche ανακοινώνει μια σειρά δράσεων, προκειμένου να συμβάλλει στις προσπάθειες κατά της πανδημίας COVID-19.

Σε αυτές τις εξαιρετικά δύσκολες στιγμές, στη Roche συνεργαζόμαστε στενά με τα διάφορα εμπλεκόμενα μέρη - το Υπουργείο Υγείας και τις αρμόδιες αρχές, τους παρόχους υγειονομικής περίθαλψης και όλους όσοι εργάζονται για να αντιμετωπιστεί η πανδημία - αναζητώντας συνεχώς τον καλύτερο δυνατό τρόπο για να τους υποστηρίζουμε ενεργά.

«Στη Roche στην Ελλάδα, όπως και σε άλλα μέρη του κόσμου, εργαζόμαστε κάθε μέρα με επίγνωση του επείγοντος και πάθος με σκοπό να βελτιώσουμε την κατάσταση και να βοηθήσουμε ο ένας τον άλλον εν μέσω μιας άνευ προηγουμένου παγκόσμιας πανδημίας. Για αυτό το σκοπό, συνεργαζόμαστε με τις ελληνικές αρχές υγειονομικής περίθαλψης για να υποστηρίξουμε όσους εργάζονται στην πρώτη γραμμή και εξακολουθούμε να προσπαθούμε να διασφαλίζουμε ότι οι ασθενείς λαμβάνουν τη θεραπεία και τη φροντίδα που χρειάζονται. Συνεχίζουμε να εργαζόμαστε με πάθος όλο το εικοσιτετράωρο προκειμένου να εξασφαλίσουμε ότι οι ασθενείς λαμβάνουν τα φάρμακα και τις καινοτόμες λύσεις μας όταν χρειάζεται. Υπάρχουν πολλοί παράγοντες, που δεν μπορούμε να προβλέψουμε. Αλλά ένα πράγμα είναι σίγουρο: μαζί είμαστε πιο δυνατοί», δήλωσε ο **Ezat Azem, Διευθύνων Σύμβουλος της Roche Hellas.**

Επιπλέον, **μετά τη ένταξη του tocilizumab στο πρωτόκολλο θεραπείας για την αντιμετώπιση του COVID-19 στην Ελλάδα, η Roche συνεργάζεται με όλα τα ενδιαφερόμενα μέρη, προκειμένου οι ασθενείς που χρειάζεται να λάβουν το φάρμακο, ύστερα πάντα από την απόφαση του θεράποντος ιατρού, να έχουν πρόσβαση σε αυτό.** Πρόσφατα, η Roche ανακοίνωσε, σε παγκόσμιο επίπεδο, την έναρξη της κλινικής μελέτης COVACTA για την αξιολόγηση της ασφάλειας και της αποτελεσματικότητας του ενδοφλέβιου tocilizumab σε συνδυασμό με την καθιερωμένη θεραπεία σε ενήλικες ασθενείς που νοσηλεύονται με σοβαρή πνευμονία από COVID-19. Πρόκειται για την πρώτη παγκόσμια κλινική μελέτη του tocilizumab σε αυτό το πλαίσιο. Εκτός από την παγκόσμια κλινική μελέτη της Roche, η εταιρεία παρακολουθεί, επίσης, προσεκτικά τα αποτελέσματα ανεξάρτητων κλινικών μελετών για πολλά φάρμακα, συμπεριλαμβανομένου του tocilizumab, που πραγματοποιούνται σε όλο τον κόσμο. Προς το παρόν, δεν υπάρχουν αξιόπιστες, καλά ελεγχόμενες κλινικές μελέτες, που να αποδεικνύουν την ασφάλεια και την αποτελεσματικότητα του tocilizumab στην κλινική θεραπεία της πνευμονίας από COVID-19 και το tocilizumab δεν έχει λάβει έγκριση για αυτήν τη χρήση.

***Στο πλευρό ασθενών και οικογενειών στην Ελλάδα***

Πιστή στη δέσμευσή της να υποστηρίζει τους ασθενείς στην Ελλάδα, η Roche **συνεχίζει να στέκεται στο πλευρό των συλλόγων ασθενών** της χώρας, ιδιαίτερα σε αυτή την κρίσιμη περίοδο. Μεταξύ άλλων, η εταιρεία υποστηρίζει το πρόγραμμα **«Μαζί ενάντια στον COVID»**, το οποίο υλοποιείται σε συνεργασία με την Ένωση Ασθενών Ελλάδος, με στόχο την ηλεκτρονική εκπαίδευση σε θέματα που σχετίζονται με τον COVID-19, την παροχή συμβουλευτικής σε θέματα συνηγορίας και τη συνεχή υποστήριξη μέσω ενός ειδικού τηλεφωνικού κέντρου.

Η Roche συνεργάζεται, επίσης, με τον Πανελλήνιο Σύλλογο Γυναικών με Καρκίνο Μαστού «Άλμα Ζωής» και υποστηρίζει ένα **διαδικτυακό εκπαιδευτικό σεμινάριο,** που παρέχει σε γυναίκες με καρκίνο του μαστού πληροφορίες για τον COVID-19 και συμβουλές για τη διαχείριση συναισθηματικών δυσκολιών εν μέσω πανδημίας. Σε συνεργασία με το «Άλμα Ζωής» στην Πάτρα, υποστηρίζουμε, επίσης, τη **μετακίνηση ασθενών από και προς το νοσοκομείο για θεραπευτικούς σκοπούς.**

Επιπλέον, σε συνεργασία με την Ελληνική Εταιρεία Ιατρικής Ογκολογίας (ΕΟΠΕ), η Roche υποστήριξε ένα **διαδικτυακό εκπαιδευτικό πρόγραμμα για ογκολόγους** σχετικά με τη διαχείριση του COVID-19.

Παράλληλα, η Roche υποστηρίζει και διευρύνει περαιτέρω τα υπάρχοντα **προγράμματα παράδοσης φαρμάκων στο σπίτι**, σε περιπτώσεις που αυτό είναι εφικτό και σε θεραπευτικούς τομείς με μεγάλη ανεκπλήρωτη ιατρική ανάγκη.

Επιπλέον, σε μια προσπάθεια στήριξης των οικογενειών στην Ελλάδα, η Roche ανέπτυξε μια σειρά σύντομων **εκπαιδευτικών βίντεο για παιδιά**, τα οποία είναι διαθέσιμα μέσω του ιστότοπου ([www.hemilios.gr](http://www.hemilios.gr)) και του ομώνυμου [καναλιού στο YouTube](https://www.youtube.com/channel/UCHTd0J40RtNON1xryrX7Viw). Με τον **Αιμίλιο** ως κεντρικό ήρωα, τα βίντεο παρέχουν συμβουλές και πληροφορίες για διάφορα θέματα που σχετίζονται με την υγεία, αλλά προτείνουν, επίσης, στα παιδιά δραστηριότητες για να περνούν τον ελεύθερο χρόνο τους στο σπίτι, μαθαίνοντας νέα πράγματα και εξασκώντας νέες δεξιότητες!

Η Roche υποστηρίζει, επίσης, την πρωτοβουλία του Συλλόγου Ασθενών Ήπατος Ελλάδος «Προμηθέας» με στόχο την ενημέρωση των **κρατουμένων, μιας ομάδας υψηλού κινδύνου για COVID-19, και των υπαλλήλων στα σωφρονιστικά καταστήματα** σχετικά με τα μέτρα πρόληψης της μόλυνσης από τον ιό και την παροχή προϊόντων προσωπικής υγιεινής.

«Για όλους εμάς στη Roche οι ασθενείς, το σύστημα υγείας και το κοινωνικό σύνολο είναι πάντα στο επίκεντρο του ενδιαφέροντός μας - ιδιαίτερα σε περιόδους έκτακτης ανάγκης στον τομέα της υγείας. Σε αυτό το πλαίσιο, εργαζόμαστε εντατικά για να βρούμε τρόπους να υποστηρίζουμε τις αναδυόμενες ανάγκες των ασθενών και των ευάλωτων κοινωνικών ομάδων, συνεργαζόμενοι με τοπικές ενώσεις ασθενών, ΜΚΟ και επιστημονικές εταιρείες - συνδυάζοντας έτσι τις προσπάθειες, τις ιδέες και το πάθος μας για το κοινό καλό» δήλωσε η **Άννα Παπακοσμοπούλου, Communications Value Lead και Spokesperson.**

***Προτεραιότητα η ασφάλεια όλων και η διαθεσιμότητα των προϊόντων μας.***

Από την αρχή της κρίσης, η Roche επικεντρώθηκε στην προστασία της ασφάλειας των εργαζομένων της, των οικογενειών τους και της κοινωνίας γενικότερα, διασφαλίζοντας ταυτόχρονα την αδιάκοπη παροχή φαρμάκων στους ασθενείς στην Ελλάδα.

Για αυτό το λόγο, η εταιρεία εφάρμοσε μέτρα κοινωνικής αποστασιοποίησης σε πολύ πρώιμο στάδιο, συμπεριλαμβανομένου του περιορισμού των δραστηριοτήτων των ιατρικών επισκεπτών, της ακύρωσης των εσωτερικών και διεθνών μετακινήσεων και ταξιδιών, της αναβολής διοργάνωσης και συμμετοχής σε εκδηλώσεις και συνέδρια και της εργασίας από το σπίτι για όλους τους εργαζόμενους. Επιπλέον, κατά τη διάρκεια αυτής της περιόδου, εξασφαλίζει όλες τις θέσεις εργασίας και παρατείνει τις συμβάσεις εργασίας ορισμένου χρόνου μέχρι το τέλος Ιουνίου, ενώ συνεχίζει κανονικά τις διαδικασίες πρόσληψης.

*Όλες οι εμπορικές ονομασίες που χρησιμοποιούνται ή αναφέρονται σε αυτό το κείμενο προστατεύονται από τη νομοθεσία.*